《拟古七十首 其十九 潘黄门岳述哀》
明代·王世贞

忽忽寒将徂，冉冉春欲至。寒徂复留恋，春至胡濡滞。

庭除无双迹，帷枕有孤涕。犹残流黄机，上绣鸳鸟翅。

微音长辞听，手泽时流视。行云仍恍忽，明月但髣髴。

恨彼伺晨鸟，精爽惊梦寐。白日阙冥车，子来既不易。

黄泉稀生轨，予往将安至。踯躅墟墓间，纵横窜狐魅。

宰木渐以拱，朽骨焉所恃。余发既种种，时来能无会。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。